b'\n_START_ARTICLE_\nManganov(VII) oksid\n_START_SECTION_\nLastnosti\n_START_PARAGRAPH_\nKristali manganovega heptoksida so temno zeleni. Teko\xc4\x8d je v odbiti svetlobi zelen, v prepu\xc5\xa1\xc4\x8deni svetlobi pa rde\xc4\x8d. Topen je v ogljikovem tetrakloridu in v stiku z vodo razpade. Tali se pri 5.9 \xc2\xb0C in pri -10 \xc2\xb0C sublimira. Iz njegovih lastnosti je razvidno, da je nepolaren, kar potrjuje njegova zgradba. Molekula je sestavljena iz para tetraedrov, ki si delita skupno ogli\xc5\xa1\xc4\x8de. V sredi\xc5\xa1\xc4\x8dih tetraedrov sta manganova atoma, na ogli\xc5\xa1\xc4\x8dih pa kisikovi atomi. Razdalja Mn-O je 1,585  \xc3\x85, razdalja Mn-premostitveni O pa 1,77 \xc3\x85. Kot med atomi Mn-O-Mn meri 120,7\xc2\xb0._NEWLINE_Mangan v manganovem heptoksidu je v svojem najvi\xc5\xa1jem mo\xc5\xbenem oksidacijskem stanju +7, enako kot permanganati, ki so mnogo bolj stabilni.  _NEWLINE_Podobno zgradbo imajo pirosulfati, pirofosfati in dikromati. Najbolj podobna spojina je verjetno diklorov heptoksid Cl\xe2\x82\x82O\xe2\x82\x87. Podoben je tudi tehnecijev heptoksid Tc\xe2\x82\x82O\xe2\x82\x87, samo da kot med atomi Tc-O-Tc  meri 180\xc2\xb0.  Enako formulo ima renijev heptoksid Re\xe2\x82\x82O\xe2\x82\x87, ki pa ni molekula, ampak anorganski polimer, v katerem se v kristalni zgradbi izmenjujejo oktaedri\xc4\x8dni in tetraedri\xc4\x8dni renijevi centri. V plinski fazi ima podobno zgradbo kot Tc\xe2\x82\x82O\xe2\x82\x87.'